b'\n_START_ARTICLE_\nGamma-aminovoihappo\n_START_SECTION_\nGABA:n merkitys elimist\xc3\xb6ss\xc3\xa4\n_START_PARAGRAPH_\nGABA:n nauttiminen lis\xc3\xa4\xc3\xa4 kasvuhormonin ja prolaktiinin synteesi\xc3\xa4. GABA voi auttaa nukahtamisvaikeuksista k\xc3\xa4rsivi\xc3\xa4 ja parantaa unen laatua._NEWLINE_GABA- eli gamma-aminovoihapporeseptoreita on kahta p\xc3\xa4\xc3\xa4tyyppi\xc3\xa4; GABAA ionikanavareseptori ja GABAB G-proteiinikytkent\xc3\xa4inen reseptori. GABAC tunnetaan nyky\xc3\xa4\xc3\xa4n GABAA-rho reseptorina. My\xc3\xb6s reseptorien alatyyppej\xc3\xa4 tunnetaan._NEWLINE_Monet rauhoittavat l\xc3\xa4\xc3\xa4keaineet kuten bentsodiatsepiinit ja barbituraatit lis\xc3\xa4\xc3\xa4v\xc3\xa4t hermoston GABA-aktiivisuutta aiheuttaen hermoratojen toiminnan ep\xc3\xa4spesifi\xc3\xa4, yleistynytt\xc3\xa4 hidastumista. Bentsodiatsepiiniryhm\xc3\xa4\xc3\xa4n kuuluvat l\xc3\xa4\xc3\xa4keaineet sitoutuvat bentsodiatsepiinireseptoreihin, GABAA-reseptorin alatyyppiin aiheuttaen positiivisen allosteerisen modulaation johtaen kloridikavanan avautumistaajuuden kiihtymiseen. Barbituraatittien vaikutusmekanismi on hieman erilainen, ne pident\xc3\xa4v\xc3\xa4t suoraan kloridikanavan aukioloaikaa sitoutumalla GABAA \xce\xb2-aliyksikk\xc3\xb6\xc3\xb6n. T\xc3\xa4ss\xc3\xa4 on syy barbituraattien myrkyllisyyteen bentsodiatsepiineihin verrattuna yliannostustapauksissa. N\xc3\xa4it\xc3\xa4 reseptoreita on sek\xc3\xa4 aivoissa ett\xc3\xa4 sis\xc3\xa4elimiss\xc3\xa4._NEWLINE_Bentsodiatsepiinit voimistavat aivojen ja sis\xc3\xa4elimien gamma-aminovoihapon vaikutusta sitoutumalla gamma-aminoivoihapporeseptorikompleksin bentsodiatsepiini (BZD, BDZ) -reseptoreihin, mik\xc3\xa4 aikaansaa keskushermoston toiminnan hidastumista tai osittaista lamautumista. Bentsodiatsepiineilla hoidetaan muun muassa unettomuutta, paniikkih\xc3\xa4iri\xc3\xb6t\xc3\xa4, epilepsiaa ja kroonisia s\xc3\xa4rkyj\xc3\xa4. _NEWLINE_Bentsodiatsepiinien pitk\xc3\xa4aikaisk\xc3\xa4ytt\xc3\xb6 voi aiheuttaa masennusta, koska bentsodiatsepiinit v\xc3\xa4hent\xc3\xa4v\xc3\xa4t aivojen serotoniinipitoisuutta. Bentsodiatsepiinit v\xc3\xa4hent\xc3\xa4v\xc3\xa4t my\xc3\xb6s aivojen muiden v\xc3\xa4litt\xc3\xa4j\xc3\xa4aineiden kuten dopamiinin ja noradrenaliinin tuotantoa. _NEWLINE_My\xc3\xb6s monet epilepsial\xc3\xa4\xc3\xa4kkeet (esimerkiksi valproaatti, vigabatriini, gabapentiini ja topiramaatti) tehostavat elimist\xc3\xb6n oman GABA:n vaikutusta._NEWLINE_Baklofeeni (Baclon, Baclopar, Lioresal) on GABAB-agonisti eli se j\xc3\xa4ljittelee GABA:n vaikutusta elimist\xc3\xb6ss\xc3\xa4 ja sitoutuu GABAB-reseptoreihin. Baklofeenia k\xc3\xa4ytet\xc3\xa4\xc3\xa4n yleisimmin keskushermoston toiminnan aiheuttaman liiallisen lihasj\xc3\xa4nteyden ja spasmien hoidossa. Sairauksia, joissa baklofeenia yleisesti k\xc3\xa4ytet\xc3\xa4\xc3\xa4n, ovat muun muassa MS-tauti ja selk\xc3\xa4ydinvammat. Baklofeenista voi olla apua dystoniaan._NEWLINE_GABA:n puute voi aiheuttaa ahdistuneisuutta, masentuneisuutta ja epileptisi\xc3\xa4 kohtauksia.\n_START_SECTION_\nSynteesi\n_START_PARAGRAPH_\nGamma-aminovoihappoa syntetisoidaan elimist\xc3\xb6ss\xc3\xa4 glutamiinihaposta L-glutamiinihappodekarboksylaasi entsyymin ja pyridoksaalifosfaatti kofaktorin avulla. T\xc3\xa4m\xc3\xa4 niin sanottu GABA shuntti muuntaa p\xc3\xa4\xc3\xa4asiallisen eksitoivan hermoston v\xc3\xa4litt\xc3\xa4j\xc3\xa4aineen glutamaatin, p\xc3\xa4\xc3\xa4asialliseksi inhibitoivaksi v\xc3\xa4litt\xc3\xa4j\xc3\xa4aineeksi gamma-aminovoihapoksi. Gamma-aminovoihappo itsess\xc3\xa4\xc3\xa4n ei kykene l\xc3\xa4p\xc3\xa4isem\xc3\xa4\xc3\xa4n veri-aivoestett\xc3\xa4.\n_START_SECTION_\nKatabolia\n_START_PARAGRAPH_\nGABA transaminaasi entsyymi katalysoi gamma-aminovoihapon ja 2-oksoglutaraatin muuntumista sukkiinisemialdehydiksi ja glutamaatiksi. Sukkiinisemialdehydin taas hapettaa sukkiinihapoksi sukkiinisemialdehydi dehydrogenaasientsyymi, ja sen j\xc3\xa4lkeen se on k\xc3\xa4yp\xc3\xa4 energianl\xc3\xa4hde sitruunahappokierrossa.'